runetrust/blame-folketinget-dk huggingface dataset:
Søren Egge Rasmussen (EL), 2016-05-03:
Jeg vil godt høre, om det er den type grøn realisme, Venstre prioriterer i sin regeringsledelse, og om det er den måde, man prioriterer på, når man står med en konkret sag, hvor det ser ud, som om man kan få en billigere udbygning af den vedvarende energi ved at satse på solceller end på Kriegers Flak.
Keld Albrechtsen (EL), 2001-03-21:
Altså hvis Polens befolkning stemmer ja ved en folkeafstemning - og jeg mener virkelig, at det skal være en folkeafstemning, det var hr. Dahlgaard, der stillede det spørgsmål, selvfølgelig skal befolkningen da inddrages, det må da være et elementært krav - og hvis Polens befolkning virkelig accepterer de betingelser ved en folkeafstemning, jamen så tager jeg det til efterretning, så accepterer jeg det selvfølgelig også.
Rune Lund (EL), 2020-09-08:
En af årsagerne til det er jo, at de blå regeringer, som vi havde fra 2015 til 2019, aftalte skatte- og afgiftslettelser, som hvert år vil koste 21,7 mia. kr. Hr. Troels Lund Poulsen snakker meget om at sende regningen til fremtidige generationer.
Erling Bonnesen (V), 2009-03-12:
Jeg tror, det er tydeligt for enhver, at den internationale finanskrise også blæser ind over Danmark, og jeg har også tydeligt markeret i min ordførertale, at vi jo lige præcis laver en sikker styring igennem de her ting, og det er jo adskillige pakker, vi allerede har fået lagt frem, som begynder at virke meget fornuftigt nu.
Henriette Kjær (KF), 2009-10-08:
Nu talte hr. Villy Søvndal jo så varmt og rørende om, hvordan vi skal få skabt nye virksomheder, hvordan vi skal støtte iværksætteri og andet, kunne vi så ikke få droppet det forslag i S og SF’s skattereform, der handler om at hæve selskabsskatten?
Tobias Grotkjær Elmstrøm (M), 2023-10-24:
Altså, i forbindelse med det eksempel, jeg kom med, om tømreren, der ikke kan komme tilbage til tømrerfaget, betyder omskoling jo så, at man skal skifte spor og kan uddanne sig inden for en anden uddannelse, så man kan varetage et hverv på trods af den arbejdsskade, man måtte have.
Morten Bødskov (S), 2004-01-30:
Der står i lovforslaget, at der snarest muligt skal ske underretning af de sociale myndigheder fra politiets side, når man enten vil tilbageholde eller anholde en ung, men har ministeren noget overblik over, hvor hurtigt de sociale myndigheder er i stand til at komme til stede, så barnet ikke kommer til at sidde eller allerede i dag sidder unødigt længe?
Keld Albrechtsen (EL), 1999-05-27:
Det er det valg, som skal træffes den 10. juni. Så vil jeg godt spørge hr. Jacob Buksti, når han nu ligesom statsministeren hævder, at man vil respektere den danske undtagelse: Hvad skal den danske forsvarsminister så i morgen på et forsvarsministermøde i EU, når vi har en undtagelse, der siger, at Danmark ikke deltager i militært samarbejde?
Rikke Hvilshøj (V), 2005-03-29:
Hvis vi har afvist at give asyl og altså har vurderet, at der ikke er noget grundlag for, at de kan opholde sig i Danmark, skal de kunne komme hurtigere hjem igen, og det er ikke kun til gavn for det danske system, men forhåbentlig også til gavn for de pågældende, fordi de ikke må sætte deres liv på standby i en lang periode, men hurtigst muligt kan starte en ny tilværelse i deres hjemland.
Line Barfod (EL), 2008-12-11:
Jeg håber meget, at Servicestyrelsen, Velfærdsministeriet og Rådet for Socialt Udsatte vil hjælpe til, så der kommer nogle stemmer, ligesom man har hjulpet de hjemløse, har givet dem en stemme og fået dem til at deltage i debatten i form af bladet Hus Forbi, i form af hjemløseradio osv.
Anni Svanholt (SF), 2000-10-27:
De øvrige spørgsmål, der vil være være i forhold til koncessionsforlængelse og det spørgsmål, som jeg har rejst vedrørende bygningsfredning, er jo så også spørgsmål, som kan indgå i forhandlingerne i udvalget. Så jeg tror, at jeg på grund af dette tidspunkt så vil slutte med at sige, at jeg synes, det har været meget opmuntrende at være med her i dag, og jeg håber naturligvis på, at det kan lade sig gøre at nå frem til, at vi også kan fejre, at Gudenåen forbliver den der lange, levende korridor, og at der ikke går mange år, før vi skal feste for det.
Nicolai Wammen (S), 2003-09-09:
I så fald er det et af de mest mærkværdige skjulenumre, i og med at vi havde et stort pressemøde i går, der i øvrigt var velbesøgt - det takker vi for - og hr. Lars Barfoed har jo også haft lejlighed til at se det. Vi siger i forhold til de 50-55-årige, at det er nogle af dem, der er allermest presset på arbejdsmarkedet i dag.
Martin Lidegaard (RV), 2012-03-28:
Men når nu vi de sidste 10 år har haft den situation, at priserne på faktisk alle ressourcer – både energiressourcer, vandressourcer, fødevarer og biomasse – er steget mere, end de faldt i hele det 20. århundrede, sådan at de globale råvarepriser, vi har i dag, er de samme som dem, vi havde i år 1900, så kan man godt få den tanke, at det skyldes den stigende efterspørgsel fra den voksende globale middelklasse, og alle agenturer, alle institutter, der arbejder med det her, forudser stigende priser.
Per Bisgaard (V), 2009-11-05:
Men rapporten fortæller jo også, at problemerne måske ligner hinanden fra land til land, men at der alligevel er meget store forskelle på den måde, man tackler problemerne på, fordi forskellige traditioner, finansieringssystemer, behov m.v. gør det vanskeligt sådan umiddelbart at sammenligne og overføre ideerne landene imellem.
Lars Løkke Rasmussen (V), 2018-05-25:
Jeg konstaterer så bare det i mine øjne en lille smule dilemmafyldte ved, at fru Aleqa Hammond påpeger det her problem med brugerbetaling for grønlændere i Danmark, der skal lære dansk, samtidig med at man så i Grønland ønsker at føre en politik, hvor man altså de facto forringer den fremtidige grønlandske generations muligheder for at kunne sproget dansk som springbræt til at kunne få uddannelse i Danmark.
Dennis Flydtkjær (DF), 2013-05-21:
Med hensyn til, om det rammer almindelige mennesker, kan jeg sige, at da vi havde debatten sidst, og der kom nogle beregninger fra Europa-Kommissionen selv på, hvad det ville have af konsekvenser i forhold til deres eget forslag på det tidspunkt, havde man regnet sig frem til, at det ville have en negativ beskæftigelseseffekt på 0,2 pct. på langt sigt.
Mattias Tesfaye (S), 2020-12-01:
I det øjeblik vi siger, at de er det, så ville de internationale konventioner sige, at så kan det kun fratages under nogle ganske særlige omstændigheder, og så skal det ikke kunne føre til statsløshed, og så skal det f.eks. være, fordi de har udvist en handlemåde, der er til alvorlig skade for statens vitale interesser.
Lea Wermelin (S), 2018-05-09:
Mener ministeren, at det er gavnligt for Danmarks grønne styrkeposition, at regeringen har foreslået opførelse af én havvindmøllepark på 800 MW i sit forslag til energiforlig, når f.eks. regeringen i Holland netop har meldt ud, at de vil opføre havvindmølleparker og dermed øge kapaciteten med yderligere 7 GW frem mod 2030?
Søren Pape Poulsen (KF), 2021-10-07:
Vi havde et forslag om en 70-procentsmålsætning; vi har talt for en større grøn omstilling og for at investere massivt i forskningen; vi er kommet med forslag på landbrugsområdet; vi er kommet med forslag på affaldsområdet; vi er kommet med forslag på energiområdet.
Karen Jespersen (V), 2011-03-29:
Men jeg synes, det er et prisværdigt initiativ, og jeg synes, vi skal bruge det som en anledning til at få lavet en status over, hvor vi er – hvad det er for et problem, vi har i Danmark, hvor mange børn der bliver bortført, og hvad baggrunden, det, der særlig kendetegner dem, er, og om der var noget, man kunne have gjort anderledes i de situationer, der havde betydet, at det barn ikke var blevet bortført, ikke var kommet ud af landet – og så se på de instrumenter, vi har, og som jeg synes justitsministeren meget grundigt og godt har gjort rede for, og se, om der er nogle steder, de kan justeres.
Mikkel Bjørn (DF), 2023-02-09:
Det synspunkt understreges af Indfødsretsudvalgets første formand, Nikolai Severin Grundtvig, der ved den første indfødsretslovs forelæggelse udtalte følgende: Indfødsretten udspringer af folkets ejendomsret og arveret til sit fædrene land, som det kan have gyldig grund til at skænke enkelte udlændinge del i, men som det aldrig må gøre uden hensyn til sit eget tarv og det almindelige bedste.
Rasmus Lund-Nielsen (M), 2023-02-22:
en genfremsættelse af et lovforslag, der ikke blev gennemført, da det blev fremsat lige inden valget og derfor ikke nåede at blive gennemført, bortset fra to elementer, som var en afskaffelse af et færdiggørelsestaxameter og et forslag om fastsættelse af et modelparameter for 2023.
Martin Henriksen (DF), 2007-01-12:
Der er et eller andet sted en tendens i Socialdemokraternes politik, som går på, at institutionslivet skal gøres længere, og at det skal gøres obligatorisk for forældrene at proppe deres børn i institutioner, men kan fru Christine Antorini ikke se, at den tendens i Socialdemokraternes børnepolitik, i dette tilfælde skolepolitik, måske er lidt uheldig?
Ellen Trane Nørby (V), 2021-04-16:
Og derfor er der jo sådan en fundamental diskussion om den frihed, der gælder for kommunen, og så den frihed, som vi fra Venstres side på mange måder synes er mere vigtig, nemlig frihed for det enkelte individ, altså frihed for forældrene, til at træffe valg om skole, til at træffe valg om børnehave på deres børns vegne og finde det tilbud, som passer bedst til deres børn.
Jakob Axel Nielsen (KF), 2009-02-18:
For kræftpatienterne kan man lave en pakke, det er noget, der foregår på et sygehus, men et forløbsprogram skal koordineres med regionen - i forbindelse med udskrivningen af patienten - kommunen, den praktiserende læge, måske også en fagforening, en arbejdsgiver og den enkelte selv.
Margrethe Vestager (RV), 2000-01-18:
Men jeg tror samlet set, at de nye KVU-uddannelser dels vil dække det uddannelsesbillede, vi har nu, og dels samlet set vil styrke de korte videregående uddannelser i de unges uddannelsesunivers. Selv om der er problemer i forbindelse med nogle af de uddannelser, vi har kendt, mener jeg, at Folketinget med det nye lovgrundlag har skabt et godt grundlag for udviklingen, også på designområdet.
Mattias Tesfaye (S), 2020-12-10:
Der var en schweizisk minister, som – efter den indvandringsbølge, Schweiz ligesom mange andre vesteuropæiske lande blev påvirket af og selv inviterede til op igennem 1960'erne og 1970'erne – en årrække senere stod og kiggede på integrationsudfordringerne i Schweiz, og så sagde han: Vi inviterede arbejdskraft, men vi fik mennesker.
Kim Behnke (FRI), 1999-11-12:
Så vil det også være sådan, at de skattepolitiske ordførere har en baggrundsviden om eksempelvis særlige forhold - nu skal vi senere snakke om Venezuela, hvor der har været nogle problemer med de danske skibe, som har skullet betale en særlig skat dér og sådan noget - så vil udvalgets medlemmer jo have indsigt i det, inden de læser et lovforslag, og måske læse det med mere venlige eller mere fjendtlige øjne i forhold til, når vi ikke har den baggrundsviden forud for en førstebehandling.
Karen Touborg (SF), 2013-04-04:
Det, der bliver opgaven nu, er så at få det til at rykke, som ministeren skriver i redegørelsen, og sikre, at der sker noget, så barrierer, der forhindrer lige muligheder for mænd og kvinder, brydes ned, og at ligestillingen integreres i det offentlige, så man da ikke oplever det offentlige selv som en barriere mod ligestillingen.
Lars-Emil Johansen (SIU), 2008-12-10:
Jeg skal derfor opfordre til, at der hurtigst muligt tages fat om dette problem vores regeringer imellem, så vi kan sikre, at Grønland ikke ud over at være et af de store ofre for selve klimaforureningen nu også bliver et af de store ofre i forsøget på at løse klimaproblemet.
Jørn Dohrmann (DF), 2011-11-09:
Og er det da ministerens holdning – som jeg forstår det, ministeren giver udtryk for – at man egentlig ønsker, at man skal bygge boliger tæt på de her virksomheder, nye boliger, og hvor mange boliger synes ministeren der er plads til man skal bygge, før hun vil skride ind som minister?
Bjarne Corydon (S), 2014-04-08:
Derfor er det jo også rimeligt og naturligt og ordentligt, at det her spørgsmål behandles sagligt og parallelt med alle de andre spørgsmål, der drejer sig om vores vilkår for at være politikere i Danmark – ikke bare ministre, men også folketingsmedlemmer, borgmestre og regionsrådsformænd.
Anni Matthiesen (V), 2023-11-21:
Okay, så det, Enhedslistens ordfører siger, er, at Enhedslisten kort og godt er imod alt det, der er privat, og det er, uanset om vi siger de private skoler, friskolerne og for den sags skyld også private daginstitutioner og private dagplejere, som der jo især er brug for i yderområderne.
Anne-Mette Winther Christiansen (V), 2008-03-25:
»Lovforslaget medfører, at vi afskaffer det eksisterende krav om, at de flerfaglige forløb almen sprogforståelse og naturvidenskabeligt grundforløb skal være med til at bidrage med uddannelsestid til det flerfaglige forløb almen studieforberedelse.«
Colette L. Brix (DF), 2011-03-22:
Det kan alt andet lige ikke være sådan, hvis der er et godt tilbud hos en købmand et eller andet sted, at man kommer hjemmefra, måske langt hjemmefra, og går hen og siger til købmanden, at man gerne vil have to kasser af et eller andet, men desværre ikke har sine rabatkuponer med og så må gå igen med en lang næse.
Johs. Poulsen (RV), 2009-03-10:
Vi hørte fra Venstres ordfører, at man har taget afsæt i nogle enkelteksempler, og det er jo eksempler, som har været omtalt i dagspressen, og som først og fremmest er karakteriseret ved, at de fleste af dem aldrig nogensinde er blevet ført ud i livet, og ved, at når man kom et par spadestik længere ned i dem, var der faktisk gode begrundelser for den fremgangsmåde - altså ekspropriation - som man havde diskuteret at der skulle lægges op til.
Ole Birk Olesen (LA), 2017-10-27:
Hvis kommunerne vurderer, at 50 pct. af de nye ældreboliger skal være egnede til kørestolsbrugere, eller 80 pct. eller sågar 90 pct., så vil der jo i henhold til kommunernes vurdering være boliger nok til de ældre, der har brug for at komme ind i deres bolig med en kørestol.
Kim Behnke (FP), 1999-02-04:
I den forbindelse blev vi bestyrket i vores mistanke om, at der er brug for at gøre noget positivt over for rederierhvervet, da vi i dagens udgave af Jyllands-Posten kunne læse om den ulykkelige situation, at vores største rederi, Maersk Line, udflager flere skibe, så de kommer til at sejle under Singaporeflag.
Benny Engelbrecht (S), 2010-03-26:
Jeg vil derfor bebude, at vi i udvalgsarbejdet med dette forslag også søger at belyse problemerne med duftstoffer i det offentlige rum i øvrigt, og viser det sig, at vi må sikre klarere retningslinjer og yde en yderligere indsats, håber jeg også, at Tingets partier vil medvirke til at finde en løsning på det.
Karina Adsbøl (DF), 2021-11-11:
Nu har regeringen indgået en økonomiaftale med KL, og den blev ikke modtaget positivt – heller ikke af handicaporganisationerne, som var ude med massiv kritik, fordi de også havde ønsket flere midler til handicapområdet – for det her garanterer jo ikke, som ordføreren siger, en bedre velfærd, for der er ikke noget, i forhold til hvordan man sikrer kvalitet.
Peter Skaarup (DF), 2000-10-11:
Men det, der resterer, er: Hvordan kan vi forestille os, at vi i fremtiden skal håndtere den her slags konflikter, hvis demonstrationer, som efter normale danske standarder skal være stille og rolige, i den grad udvikler sig til voldsorgier? Statsministeren kan ikke som chef for regeringen og landet undslå sig, statsministeren må fremkomme med: Hvad vil regeringen gøre for at stoppe den slags voldelige optøjer?
Bertel Haarder (V), 2009-11-03:
Der blev kun et midlertidigt fald; det er, som om det har fundet et leje, og der er i dag dobbelt så mange udlændinge, der kommer og læser i Danmark, som der er danskere, der læser i udlandet, også selv om vi har indført betaling for ikke-EU- og -EØS-borgere.
Rasmus Nordqvist (ALT), 2016-10-26:
Men så i forhold til det her pres igennem FN – det her med at få udstillet, at vi ikke kan få noget gennemført, som det er nu, i Sikkerhedsrådet, fordi Rusland ligesom står i vejen for det – tror udenrigsministeren så ikke også, at vi ved at blive ved med at holde det pres ved også at udstille Rusland, for de går meget op i deres image, og det kan vi jo se med deres tv-stationer osv., kan udstille dem lidt mere ad de her diplomatiske veje også?
Nikolaj Villumsen (EL), 2016-04-12:
Vi har jo haft diskussionen her i Folketingssalen, i forhold til hvad vi skulle gøre ved den her EU-Tyrkiet-aftale, og der stillede Enhedslisten et ændringsforslag om, at man burde forudsætte, at før Danmark kunne udbetale penge til Tyrkiet – den her mere end kvarte milliard – så skulle Tyrkiet leve op til sine forpligtelser til at følge Menneskerettighedsdomstolens afgørelser.
Søren Kolstrup (EL), 1999-04-28:
Og på den anden led er der jernbaneforbindelsen til Silkeborg-Århus den ene vej og til Skjern den anden, og her finder man ganske rigtigt gamle, udslidte togvogne, men her kunne man indsætte nogle nye IC2-tog og måske støtte initiativer, der kunne sikre, at man virkelig kunne få gang i en ny jernbanelinje mellem Silkeborg og Århus, som kunne være den første brik til en virkelig god øst-vest-forbindelse, og som igen kunne holdes op som et værdigt alternativ til udbygningen af rute 15.
Frank Aaen (EL), 1999-09-07:
Det er også et ringe resultat, at mens der har været god udvikling i beskæftigelsen, så må vi alligevel notere os, at i dag er 50.000 flere end i 1994 skubbet helt ud af arbejdsmarkedet - nogle fordi de har ønsket at gå på efterløn, men for størstedelens vedkommende fordi arbejdsmarkedet ikke havde plads til dem.
Kim Edberg Andersen (DD), 2025-04-04:
Hr. Jan E. Jørgensen og jeg sad og snakkede om, hvordan hr. Jan E. Jørgensen opfattede en vittighed, og hvordan jeg gjorde, og vi kom, til trods for at vi ellers regner med, at vi er rimelig fornuftige mennesker, frem til sådan to forskellige følelser inde i kroppen, i forhold til hvad det her egentlig betød.
Marie Krarup (DF), 2020-05-29:
For så vil det jo træde frem, og så kan vi forhåbentlig undgå det, som Liberal Alliance så rammende har kaldt venstrefløjsintolerance, altså at der bliver det her med, at ordene hadefuld tale f.eks. kommer til at dække islamkritik, men ikke kommer til at dække kritik af nationalkonservative debattører.
Louise Schack Elholm (V), 2015-01-22:
Som forklaret under behandlingen af det sidste lovforslag er Venstre ikke med boligaftalen, og vi stemmer heller ikke for det første lovforslag, men dette punkt er heldigvis blevet udskilt i sit eget lovforslag, så vi kan stemme for det længe ventede initiativ, som vi har kæmpet meget for.
Keld Albrechtsen (EL), 2004-05-19:
»Kan ministeren dokumentere, at Danmarks Naturfredningsforening tager fejl, når foreningen påpeger, at regeringens forslag om en strukturreform vil have alvorlige negative konsekvenser for natur- og miljøforvaltningen på områder som vandforvaltning, naturbeskyttelse, miljøbeskyttelse og landskabsforvaltning, herunder placering af erhverv?«
Frank Dahlgaard (UP), 2000-03-22:
Forud for større reformer skal der jo være en holdningsbearbejdning i befolkningen, men den har jo kørt et stykke tid, og den ene forening eller organisation efter den anden, Børns Vilkår og forældreforeninger, taler jo om det her, for der er et problem, og derfor er det trist, når man fra de to største partiers side faktisk benægter, at der skulle være et problem.
Søren Pind (V), 2006-05-19:
Da vores ordfører, fru Inger Støjberg, desværre ikke kan være til stede, skal jeg fremføre følgende: God ernæring og sunde madvaner grundlægges allerede fra barnsben, og der er ingen tvivl om, at et tilbud om mad på skolerne er en rigtig god ting.
Ole Sohn (SF), 1998-05-06:
Er det ikke sådan, at den afstemningsfacon, der bliver brugt ved denne overenskomstfornyelse, faktisk er mere demokratisk end tidligere, i og med at man har givet mulighed for, at det er det aktive demokrati, dem, der deltager i afstemningerne, der er med til at afgøre udfaldet? Så lige en bemærkning omkring dyrevelfærden.
Charlotte Antonsen (V), 2000-08-24:
Men her vil jeg gerne spørge hr. Thulesen Dahl, om hr. Thulesen Dahl ikke er enig med den tidligere nationalbankdirektør, Erik Hoffmeyer, som jo netop påpeger, at der er langt større økonomisk frihed, hvis man er inden for ØMU'en, end hvis man er udenfor; at vi simpelt hen får et større finanspolitisk råderum, når vi er med, for så har vi ikke længere nogen grund til at bekymre os om det internationale kapitalmarked, og hvad det kan finde på at udsætte kronen for.
Steen Gade (SF), 2007-03-02:
Vi tager hånd om børnene, vi tager hånd om familien, så de er bedre stillet, hvis de skal tilbage til deres hjemland; de er bedre egnet til at komme tilbage til deres hjemland, hvis de har haft et ordentligt liv, og hvis de ikke er blevet psykisk nedbrudte og deres børn ikke har haft en hel masse unødige ekstraproblemer.
Rosa Lund (EL), 2024-02-28:
Derfor bliver vi jo bekymrede, når vi ser den rapport, der kommer fra Det Jødiske Samfund, og derfor vil jeg egentlig gerne bede ministeren om at være lidt mere konkret, i forhold til hvad det præcis er, regeringen påtænker at gøre for, at danske jøder kan blive mere trygge i Danmark.
Martin Lidegaard (RV), 2016-02-26:
Ja, det er bakket op af et flertal i Folketinget, men der er så sket det, at der i mellemtiden er kommet en masse nye oplysninger frem, som gør, at et nyt flertal i Folketinget alligevel synes, at der er nogle ting, vi bliver nødt til at få frem.
Per Clausen (EL), 2010-05-12:
Tallet på de 24.000 offentligt ansatte, som forsvinder, er vel rigtigt, og tallet på de 40.000, der forsvinder på grund af afledte effekter fra nedskæringer i de andre EU-lande, er Arbejderbevægelsens Erhvervsråds tal, men så vidt jeg har forstået, bruger de de sådan almindelige økonomiske metoder til at beregne det med.
Ebbe Kalnæs (CD), 2000-03-17:
Det er helt urimeligt, at vi ikke sørger for, at fokus er på det miljømæssige købmandskab, ikke dermed sagt der skal være profit, men det miljømæssige købmandskab bestående i, at vi skal sørge for at gøre indsatsen dér, hvor vi er truet mest.
Vivi Kier (KF), 2010-04-19:
Jeg har under forhandlingerne lagt stor vægt på, at lærere og pædagoger bliver bedre rustet til at gribe ind, når de bliver opmærksomme på problemer i en familie, og at de samtidig får tilbagemeldinger på deres underretninger, så de kan føle sig sikre på, at der bliver taget hånd om barnet.
Tom Behnke (KF), 2007-02-22:
Kurator får maksimalt 4 måneder til at udarbejde en statusoversigt, så man har mulighed for at komme videre med sagen, og kurator skal udarbejde en redegørelse om, hvad han har gjort, og hvor meget tid han har brugt på det, således at det kan indgå i vurderingen af hans arbejde.
Morten Østergaard (RV), 2006-11-15:
Jeg synes også, dagen er en milepæl på andre områder, bl.a. med hensyn til, at Dansk Folkeparti nu stemmer for og dermed også blåstempler det multikulturelle samfund, hvor man altså sagtens kan være dansk, have en anden etnisk baggrund, have en anden religion og så endda opnå dansk statsborgerskab.
Anne Grete Holmsgaard (SF), 2002-11-14:
Jeg var også glad for, at ministeren gentog, at NCRI ikke er på terrorlisten, men jeg synes, at det ville være godt, og for os er det i hvert tilfælde vigtigt, at få en præcisering af, at hermed er det også klart, at demokratiske kræfter i NCRI ikke er dømt ude i den del af dialogen, der handler om dialog med demokratiske kræfter uden for Iran.
Inger Støjberg (V), 2006-04-06:
Hvis man, som der lægges op til i ændringsforslagene, som selvstændig også skal tvinges ind i den her ordning, vil det altså betyde, at 110.000 selvstændige kommer til at betale til en barselfond, som kun 1.000 selvstændige kommer til at benytte sig af.
Nicolai Wammen (S), 2017-03-23:
Det transatlantiske forhold har været dybt forankret i vores gensidige tro på, at Europa bliver svagere og mere usikkert uden USA, og at USA bliver svagere og mere usikkert uden Europa, at NATO bidrager til vores fælles sikkerhed, og at alliancen er i vores gensidige interesse, at EU er med til at styrke og sikre og udvikle et Europa martret af verdenskrige og jerntæppets forbrydelser, og at et velfungerende EU derfor ikke alene er i Europas, men også i høj grad i USA's interesse.